賦壽康海棠
作者：李流謙
朝代：宋

paragraphs: 何許園林春最釅，海棠萬萬千千點。
不應惟是錦織成，正恐更將猩血染。
未開半豆已欲滴，爛吐一庭尤瀲灧。
窺月洗雨俱可玩，抹霧橫烟猝難掩。
梓澤步障烘曉霞，溫泉粉玉臨秋鑑。
相逢但欲酣且歌，目送誰言美而艷。
桃花何處容面皮，欲笑春風無乃僭。
光翻牖戶翠堆幄，濃逼須眉纈生臉。
裹頭朝出常苦晚，燒燭夜看終未厭。
見不數數夢來往，百斛可傾心獨欠。
老來世味薄如紙，斬斷情根須一斂。
隨身鼓笛本遊戲，過目埃氛亦俄暫。
明朝風雨未可期，委地泥沙混真濫。
憑君但向雪落時，箇裏直須勤點檢。